钦定古今图书集成/理学汇编/字学典/第078卷 > 王氏法书苑 > 《石经尚书》前人
## 钦定古今图书集成/理学汇编/字学典/第078卷 > 王氏法书苑 > 《石经尚书》前人

秘书郎黄符以《石经尚书》示余，为考而识之。蔡邕以
经籍去圣久远，文字多谬，俗儒穿凿，疑误后学，熹平
四年，奏求正《六经》文字。邕乃自书于碑，大屋覆藏，立
太学门外，号“鸿都石经”屋，覆四面栏障，开门于南，河
南郡设吏卒视之。昔朱越石与兄书曰：“石经文都。”〈阙〉
“碑高一丈许，广四尺，骈罗相接。太学在南明门外，讲
堂长十丈，广三尺。堂前石经四部，本碑四十六枚。元
魏时，西行《尚书》《周易》《公羊传》十六碑存，十二碑毁”；南
行《礼记》十五碑悉崩坏；东行《论语》三碑毁，《礼记》但存
谏议大夫马日䃅、议郎蔡邕名。当是时尚有碑十八，
盖《春秋》《尚书》作篆隶科斗，复有《周易》《尚书》《公羊》《礼记》
四部。阳衒之曰：“石经《尚书》《公羊》为四部。”又谓：“《春秋》《尚
书》二部。”书有二经，当是古文已出。衒之出北齐，谓得
四十八碑，误也。洛阳昔得石经《尚书》段残破不属，盖
《盘庚》《洪范》《无逸》《多士》《多方》，总二百三十六字，其文与
今《尚书》尽同，间有异者，才十馀。然则知《古文尚书》盖
已见于此。或曰：魏亦作石经，安知此为汉所书哉？余
谓魏一字，汉为三字，此其得相乱耶？且曰：“《天命自度
碑》作‘亮惠鲜鳏寡碑作‘惠于矜寡’’”，“‘乃逸既诞’，作‘乃宪’”
“既延”，“治民祗惧”，作“以民肆”，“‘高宗享国五十九年’作‘百
年’。”以书考之，知传受讹误，不若碑之正也。方汉立学
官书，惟有欧阳夏侯，其书虽不全见，今诸家所引，与
《古文尚书》全异，不应今所存古文反尽同也。疑邕既
立二书，则或当以古文自存矣。王肃解《书》，悉是孔传，
便知魏去汉世未远。肃得其文，不然，不应又尽同也。
晋内史梅赜〈阙〉《舜典》，而当时犹疑，知古经已废于汉
魏。不尔，肃得自私，使世疑耶？余知至晋其书已绝。今
考杜预释《左传》，以古文为逸书，又知欧阳、夏侯所传
殆异于《古文》。其知者于此乎考之。